धर्मशास्त्रों में यह विधान है कि हर वर्ण अपनेअपने कर्म को निष्ठापूर्वक करेगा तो उसे स्वर्ग मिलेगा और यदि दूसरे के कर्मों का अतिक्रमण करेगा तो वह नरक का भागी होगा लेकिन इस नियम का अपवाद भी बताया गया है. उस में शूद्र वाले काम न करने की हिदायत है. कहा गया है कि ब्राह्मण अध्यापन या यज्ञादि से जीविका न चला सके तो वह वैश्यवृत्ति का आश्रय ले सकता है. आपत्ति आ जाए तो तलवार उठा कर क्षत्रियों की वृत्ति से भी अपना काम चला सकता है परंतु किसी भी अवस्था में नीचों की सेवा, जिसे श्वानवृत्ति कहते हैं, न करे. इसी तरह क्षत्रिय भी प्रजापालन आदि द्वारा अपनी जीविका न चला सके तो वैश्यवृत्ति, व्यापार आदि कर ले. बहुत बड़ी आफत हो तो शिकार के द्वारा या विद्यार्थियों को पढ़ा कर अपनी आपत्ति के दिन काट ले मगर नीचों की वृत्ति न अपनाए. इस व्यवस्था को हम ईश्वरीय विधान मानते रहे हैं.